กทม. รายงานสถานการณ์น้ำฝน  น้ำท่วมขังถนนสายหลัก เขตสวนหลวง-เขตดินแดง สูงกว่า 10 เซนติเมตร
กรุงเทพมหานคร รายงานสถานการณ์น้ำฝน ในเขต กทม. และปริมณฑล เช้าวันนี้ (8 ก.ย. 65) โดย ศูนย์ควบคุมระบบป้องกันน้ำท่วมกรุงเทพมหานคร สรุปเหตุการณ์หลังฝนตก วันที่ 7 - 8 กันยายน 2565 ว่า เวลา 17.30 น. เรดาร์ตรวจพบกลุ่มฝนเล็กน้อยตกกระจาย ปกคลุมอำเภอบ้านสร้าง จังหวัดปราจีนบุรี และอำเภอองครักษ์ จังหวัดนครนายก แนวโน้มคงที่ เคลื่อนตัวทิศตะวันตกเฉียงใต้ เข้าปกคลุมเขตหนองจอก เวลา 18.20 น. ของเมื่อวาน(7 ก.ย. 65) ทวีกำลังแรงขึ้นเป็นกำลังปานกลางสลับหนัก เคลื่อนตัวผ่านพื้นที่ฝั่งพระนครและฝั่งธนบุรี ส่วนเวลา 21.20 น. มีกลุ่มผนเล็กน้อยถึงปานกลาง เคลื่อนตัวจากจังหวัดนครนายก และจังหวัดฉะเชิงเทรา เข้าปกคลุมเขตหนองจอก จากนั้นกลุ่มฝนเคลื่อนตัวเข้าปกคลุมพื้นที่ฝังพระนครและฝั่งธนบุรีทั้งหมด ตกต่อเนื่องในพื้นที่ถึงเวลา 23.50 น. จึงอ่อนกำลังลงเหลือเป็นฝนกำลังอ่อนตกกระจาย ถึงเวลา 00.55 น.จากเหตุการณ์ฝนตกวัดปริมาณฝนสูงสุด 5 จุดใน กทม. มีจุดวัดประตูระบายน้ำคลองประเวศฯ เขตลาดกระบัง ปริมาณฝน 126.5 มิลลิเมตร  จุดวัดคลองบึงใหญ่-วัดทองสัมฤทธิ์ เขตมีนบุรี ปริมาณฝน 91.5 มิลลิเมตร จุดวัดประตูระบายน้ำคลองลาดพร้าว เขตวังทองหลาง ปริมาณฝน 49.0 มิลลิเมตร  จุดวัด สำนักงานเขตสะพานสูง ปริมาณฝน 55.0 มิลลิเมตร และจุดวัด สำนักงานเขตลาดพร้าว ปริมาณฝน 48.0 มิลลิเมตร บ่อสูบน้ำ สถานีสูบน้ำ และประตูระบายน้ำ ใช่งานได้ปกติ ส่วนพื้นที่น้ำท่วมขังในถนนสายหลักที่รับผิดชอบ ได้แก่ พื้นที่เขตสวนหลวง ถนนพัฒนาการ  ความสูง 10 - 15 ซม. และพื้นที่เขตดินแดงถนนประชาสุข ความสูง 15 - 20 ซม. ประชาชนที่ใช้เส้นทางในการจราจรควรศึกษาเส้นทาง ลดการจราจรติดขัดและใช้ความระมัดระวังจากการขับขี่ เพื่อลดการเกิดอุบัติเหตุ